Hej Bolius.

Vores kolonihavehus på sokkelsten, lavede jeg for nogle år siden musesikring med fibercementplader. se billedet.  
 Vi har haft skimmelsvamp på remmen, og udskiftet facade, rigler og rem. Stort arbejde. Fibercementpladen går ca 2 cm. op på remmen, og under renoveringen var et hjørne fugtigt.  
 Derfor tror jeg at fibercementpladen transporterer fugt op til remmen.  
 Spørgsmålet er nu hvordan jeg stopper den muligt opstigende fugt.  
 Evt med vandtæt maling af fibercementplade, efter frigravning.  
  
 Mvh. Flemming S


Er musesikring med cementfiberplader skyld i fugtskaderne?
Hej Flemming 

Som udgangspunkt burde fibercementpladen ikke være årsagen til den opstigende fugt, hvis der vel og mærket er tilstrækkelig afstand fra terræn og op til overkanten af fibercementpladen. På billedet ser det ud som om at afstanden er lidt til den korte side.

På billedet ser jeg desuden, at det måske også kan være konstruktionen i sig selv, der er årsag. Normalvis vil man montere en vindspærre på selve trækonstruktionen. Derefter en afstandsliste og så selve træbeklædningen. Som jeg ser det, sidder træbeklædningen direkte på trækonstruktionen. Det øger risikoen for, at fugten kan trænge igennem.  
 Læs mere om vindspærre her: [Hvad skal du vide om vindspærrer](https://www.bolius.dk/hvad-skal-du-vide-om-vindspaerrer-48021)?

En hjørnesamling vil også være et udsat sted, hvor det er vigtigt at tænke på den rigtige løsning.  
 Læs mere generelt om facader med træbeklædning her: [Facader med træbeklædning](https://www.bolius.dk/facader-med-traebeklaedning-19038)

Jeg vil anbefale at du får en fagmand – fx en tømrer, eller en byggesagkyndig, til at kigge på de konkrete forhold, og komme med forslag til den rigtige løsning. Vandtæt maling på fibercementpladen er ikke løsningen.

Held og lykke med projektet.

